Il-ħarsien tad-drittijiet tal-bniedem u l-politika barranija tal-UE dwar il-migrazzjoni Kumitat għall-Affarijiet Barranin Riżoluzzjoni tal-Parlament Ewropew tad-19 ta' Mejju 2021 dwar il-ħarsien tad-drittijiet tal-bniedem u l-politika barranija tal-UE dwar il-migrazzjoni (2020/2116(INI)) Il-Parlament Ewropew, – wara li kkunsidra d-Dikjarazzjoni Universali tad-Drittijiet tal-Bniedem tal-1948, u b'mod partikolari l-Artikoli 13 u 14 tagħha, – wara li kkunsidra l-Konvenzjoni dwar l-Istatus tar-Rifuġjati tal-1951 u l-protokoll addizzjonali tagħha, – wara li kkunsidra l-Patt Internazzjonali dwar id-Drittijiet Ċivili u Politiċi tal-1966, u l-Patt Internazzjonali dwar id-Drittijiet Ekonomiċi, Soċjali u Kulturali tal-1966 u l-protokolli addizzjonali tagħhom, – wara li kkunsidra l-Konvenzjoni Internazzjonali dwar l-Eliminazzjoni ta' Kull Forma ta' Diskriminazzjoni Razzjali tal-1966, – wara li kkunsidra l-Konvenzjoni Kontra t-Tortura u Trattament jew Pieni Krudili, Inumani jew Degradanti oħra tal-1984, b'mod partikolari l-Artikolu 3 tagħha, u l-protokoll addizzjonali tagħha, – wara li kkunsidra l-Konvenzjoni dwar id-Drittijiet tat-Tfal tal-1989 u l-protokolli addizzjonali tagħha, – wara li kkunsidra l-Konvenzjoni Internazzjonali dwar il-Ħarsien tad-Drittijiet tal-Ħaddiema Migranti Kollha u tal-Membri tal-Familji tagħhom tal-1990, – wara li kkunsidra l-Konvenzjoni Internazzjonali għall-Ħarsien tal-Persuni Kollha mill-Għajbien Sfurzat, – wara li kkunsidra l-Protokolli ta' Palermo tan-NU dwar it-Traffikar ta' Bnedmin u l-Faċilitazzjoni ta' Immigrazzjoni Illegali, – wara li kkunsidra l-Istatut ta' Ruma tal-Qorti Kriminali Internazzjonali, – wara li kkunsidra r-rapport tas-Segretarju Ġenerali tan-Nazzjonijiet Uniti tat-3 ta' Awwissu 2015 dwar il-promozzjoni u l-protezzjoni tad-drittijiet tal-bniedem, inklużi modi u mezzi biex jiġu promossi d-drittijiet tal-bniedem tal-migranti, – wara li kkunsidra r-Riżoluzzjoni 71/1 tal-Assemblea Ġenerali tan-NU tad-19 ta' Settembru 2016 dwar id-Dikjarazzjoni ta' New York għar-Rifuġjati u l-Migranti, – wara li kkunsidra r-Riżoluzzjoni 72/179 tal-Assemblea Ġenerali tan-NU tad-19 ta' Diċembru 2017 dwar il-protezzjoni tal-migranti, – wara li kkunsidra l-ħidma ta' diversi mekkaniżmi internazzjonali tad-drittijiet tal-bniedem, inklużi r-rapporti tar-Rapporteur Speċjali tan-NU dwar id-drittijiet tal-bniedem tal-migranti, b'mod partikolari s-segwitu tiegħu għall-istudju reġjonali dwar il-ġestjoni tal-fruntieri esterni tal-Unjoni Ewropea u l-impatt tiegħu fuq id-drittijiet tal-bniedem tal-migranti tat-8 ta' Mejju 2015, u r-rapport dwar id-dritt għal-libertà ta' assoċjazzjoni tal-migranti ta' Mejju 2020, u ta' Rapporteurs Speċjali oħra, l-Eżami Perjodiku Universali u l-ħidma ta' korpi oħra ta' monitoraġġ tat-trattati, – wara li kkunsidra l-ħidma u r-rapporti tal-Uffiċċju tal-Kummissarju Għoli għad-Drittijiet tal-Bniedem (OHCHR), inklużi l-Prinċipji u l-Linji Gwida Rakkomandati dwar id-Drittijiet tal-Bniedem fuq il-Fruntieri Internazzjonali u r-Rapport dwar is-Sitwazzjoni tal-Migranti fi Tranżitu, – wara li kkunsidra l-Patt Globali għal Migrazzjoni Sikura, Ordnata u Regolari u l-Patt Globali dwar ir-Rifuġjati, adottati mill-Assemblea Ġenerali tan-NU fl-2018, – wara li kkunsidra n-Nota ta' Gwida Konġunta dwar l-Impatti tal-Pandemija tal-COVID-19 fuq id-Drittijiet tal-Bniedem tal-Migranti tas-26 ta' Mejju 2020 mill-Kumitat tan-NU dwar il-Protezzjoni tad-Drittijiet tal-Ħaddiema Migranti Kollha u l-Membri tal-Familji Tagħhom u r-Rapporteur Speċjali tan-NU dwar id-drittijiet tal-bniedem tal-migranti, – wara li kkunsidra l-Prinċipji ta' Dhaka għal Migrazzjoni b'Dinjità, – wara li kkunsidra l-Artikolu 21 tat-Trattat dwar l-Unjoni Ewropea (TUE), – wara li kkunsidra l-Artikoli 79 u 80 tat-Trattat dwar il-Funzjonament tal-Unjoni Ewropea (TFUE), – wara li kkunsidra l-Karta tad-Drittijiet Fundamentali tal-Unjoni Ewropea (il-"Karta"), – wara li kkunsidra r-Regolament (UE) Nru 656/2014 tal-Parlament Ewropew u tal-Kunsill tal-15 ta' Mejju 2014 li jistabbilixxi regoli dwar is-sorveljanza tal-fruntieri esterni tal-baħar fil-kuntest tal-kooperazzjoni operazzjonali kkoordinata mill-Aġenzija Ewropea għall-Ġestjoni tal-Kooperazzjoni Operazzjonali fil-Fruntieri Esterni tal-Istati Membri tal-Unjoni Ewropea, – wara li kkunsidra r-rapporti tal-Aġenzija tal-Unjoni Ewropea għad-Drittijiet Fundamentali, – wara li kkunsidra l-Patt Ġdid dwar il-Migrazzjoni u l-Ażil propost mill-Kummissjoni Ewropea fit-23 ta' Settembru 2020, – wara li kkunsidra l-konklużjonijiet tal-Kunsill dwar il-Pjan ta' Azzjoni tal-UE dwar id-Drittijiet tal-Bniedem u d-Demokrazija 2020-2024, u l-Pjan ta' Azzjoni tal-UE anness dwar id-Drittijiet tal-Bniedem u d-Demokrazija 2020-2024, kif qabel dwaru l-Kunsill fis-17 ta' Novembru 2020, – wara li kkunsidra l-komunikazzjoni konġunta tal-Kummissjoni lill-Parlament Ewropew u lill-Kunsill tal-25 ta' Marzu 2020 intitolata "Pjan ta' Azzjoni tal-UE dwar id-Drittijiet tal-Bniedem u d-Demokrazija 2020-2024" (JOIN(2020)0005), – wara li kkunsidra l-komunikazzjoni tal-Kummissjoni tat-18 ta' Novembru 2011 dwar l-Approċċ Globali għall-Migrazzjoni u l-Mobilità (GAMM) (COM(2011)0743), – wara li kkunsidra l-komunikazzjoni tal-Kummissjoni tas-7 ta' Ġunju 2016 dwar it-twaqqif ta' Qafas ta' Sħubija ġdid ma' pajjiżi terzi skont l-Aġenda Ewropea dwar il-Migrazzjoni (COM(2016)0385), – wara li kkunsidra d-Dokument ta' Ħidma tal-Persunal tal-Kummissjoni tat-30 ta' April 2014 dwar approċċ ibbażat fuq id-drittijiet, li jħaddan id-drittijiet tal-bniedem kollha għall-kooperazzjoni għall-iżvilupp tal-UE (SWD(2014)0152), – wara li kkunsidra l-komunikazzjoni tal-Kummissjoni tat-23 ta' Settembru 2020 dwar Patt Ġdid dwar il-Migrazzjoni u l-Ażil (COM(2020)0609), – wara li kkunsidra d-Dikjarazzjoni ta' Malta mill-Membri tal-Kunsill Ewropew dwar l-aspetti esterni tal-migrazzjoni: nindirizzaw ir-rotta tal-Mediterran Ċentrali, tat-3 ta' Frar 2017, – wara li kkunsidra l-Komunikazzjoni Konġunta lill-Parlament Ewropew u lill-Kunsill tal-25 ta' Novembru 2020 dwar il-Pjan ta' Azzjoni dwar il-Ġeneru III: aġenda ambizzjuża għall-ugwaljanza bejn il-ġeneri u l-għoti tas-setgħa lin-nisa fl-azzjoni esterna tal-UE (SWD(2020)0284), – wara li kkunsidra l-Komunikazzjoni Konġunta lill-Parlament Ewropew u lill-Kunsill tad-9 ta' Marzu 2020 intitolata "Lejn strateġija komprensiva mal-Afrika" (JOIN(2020)0004), – wara li kkunsidra l-ftehim dwar it-Triq Konġunta 'l Quddiem dwar kwistjonijiet ta' migrazzjoni bejn l-Afganistan u l-UE, iffirmat fit-3 ta' Ottubru 2016, – wara li kkunsidra d-dikjarazzjoni UE-Turkija tat-18 ta' Marzu 2016, – wara li kkunsidra arranġamenti informali oħra, b'mod partikolari dawk mal-Gambja (Prattiki Tajba dwar l-Identifikazzjoni u r-Ritorn, li daħlu fis-seħħ fis-16 ta' Novembru 2018), il-Bangladesh (Proċeduri Operattivi Standard, miftiehma f'Settembru 2017), l-Etjopja (Proċeduri ta' Dħul fit-Territorju, miftiehma fil-5 ta' Frar 2018), il-Guinea (Prattiki Tajba, fis-seħħ minn Lulju 2017) u l-Kosta tal-Avorju (Prattiki Tajba, fis-seħħ minn Ottubru 2018), – wara li kkunsidra r-riżoluzzjonijiet preċedenti tiegħu dwar kwistjonijiet relatati mal-migrazzjoni, b'mod partikolari dawk tal-25 ta' Ottubru 2016 dwar id-drittijiet tal-bniedem u l-migrazzjoni f'pajjiżi terzi, tas-17 ta' Diċembru 2014 dwar is-sitwazzjoni fil-Mediterran u l-ħtieġa ta' approċċ olistiku tal-UE għall-migrazzjoni, tad-29 ta' April 2015 dwar l-aħħar traġedji fil-Mediterran u l-politiki tal-UE dwar il-migrazzjoni u l-ażil, u tat-12 ta' April 2016 dwar is-sitwazzjoni fil-Mediterran u l-ħtieġa ta' approċċ olistiku tal-UE għall-migrazzjoni, – wara li kkunsidra r-riżoluzzjoni tiegħu tal-5 ta' Lulju 2016 dwar il-ġlieda kontra t-traffikar tal-bnedmin fir-relazzjonijiet esterni tal-UE, – wara li kkunsidra diversi rapporti minn organizzazzjonijiet tas-soċjetà ċivili dwar is-sitwazzjoni tad-drittijiet tal-bniedem tal-migranti, – wara li kkunsidra l-komunikazzjoni tal-Kummissjoni tat-23 ta' Settembru 2020 intitolata "Gwida tal-Kummissjoni dwar l-implimentazzjoni tar-regoli tal-UE dwar id-definizzjoni u l-prevenzjoni tal-faċilitazzjoni ta' dħul, tranżitu u residenza mhux awtorizzati" (C(2020)6470), – wara li kkunsidra r-riżoluzzjoni tiegħu tal-25 ta' Novembru 2020 dwar it-titjib tal-effikaċja tal-iżvilupp u tal-effiċjenza tal-għajnuna, – wara li kkunsidra l-Artikolu 54 tar-Regoli ta' Proċedura tiegħu, – wara li kkunsidra l-opinjonijiet tal-Kumitat għall-Iżvilupp u tal-Kumitat għal-Libertajiet Ċivili, il-Ġustizzja u l-Intern, – wara li kkunsidra r-rapport tal-Kumitat għall-Affarijiet Barranin (A9-0060/2021), A. billi l-migrazzjoni hija fenomenu globali amplifikat mill-globalizzazzjoni, miż-żieda fil-kunflitti, mill-inugwaljanzi, mit-tibdil fil-klima u mid-degradazzjoni ambjentali; billi l-iżvilupp gradwali u normattiv fil-qafas internazzjonali modern tad-drittijiet tal-bniedem tar-rifuġjati u l-migranti, indipendentement mill-istatus legali tagħhom, jirrappreżenta sors ta' progress u kburija kollettiva għall-umanità; billi, madankollu, il-migranti, u b'mod partikolari, persuni spostati b'mod furzat, għadhom fost l-aktar gruppi vulnerabbli u żvantaġġati madwar id-dinja u jkomplu jiffaċċjaw ksur tad-drittijiet tagħhom; billi n-nisa, it-tfal, l-anzjani u l-persuni b'diżabilità huma fost l-aktar migranti vulnerabbli; billi għal bosta individwi l-migrazzjoni għadha vjaġġ uman mimli sofferenza, diskriminazzjoni u vjolenza; billi eluf ta' migranti tilfu ħajjithom fuq ir-rotta migratorja tagħhom; B. billi għall-Unjoni Ewropea u l-Istati Membri tagħha l-migrazzjoni kienet u se tkompli tkun sfida u opportunità; billi l-Istati Membri li l-pożizzjoni ġeografika tagħhom tpoġġihom fuq quddiem nett qed jerfgħu sehem sproporzjonat ta' responsabbiltà; billi r-responsabbiltà trid timxi id f'id mas-solidarjetà; billi l-Unjoni Ewropea, bħala reġjun storiku kemm tal-emigrazzjoni kif ukoll tal-immigrazzjoni, bħala komunità magħquda bil-valuri fundamentali tad-dinjità tal-bniedem, tal-libertà u tad-drittijiet tal-bniedem, u bħala waħda mill-akbar donaturi tad-dinja li tippromwovi l-iżvilupp sostenibbli, tappoġġa lill-persuni spostati, tindirizza l-ixpruni tal-migrazzjoni u taħdem permezz ta' fora multilaterali biex issib soluzzjonijiet durabbli, għandha dmir partikolari li tirrispetta, tħares u tippromwovi d-drittijiet tal-migranti, b'mod partikolari fin-negozjati esterni tagħha; billi d-dinjità tal-bniedem tal-migranti kollha trid tkun fil-qalba tal-politiki kollha tal-UE dwar din il-kwistjoni; C. billi approċċ komprensiv għall-migrazzjoni u s-sistema tal-ażil jinvolvi l-indirizzar tad-dimensjoni esterna tal-politika tal-UE dwar il-migrazzjoni; billi l-impatt ta' din id-dimensjoni esterna jiddependi ħafna fuq azzjoni konġunta fil-livell tal-UE u koordinazzjoni attiva tal-attivitajiet mas-sħab esterni; D. billi l-kunsens Ewropew dwar l-iżvilupp adottat f'Ġunju 2017 jenfasizza li l-migrazzjoni u l-mobilità ġestiti tajjeb jistgħu jikkontribwixxu b'mod pożittiv għal tkabbir inklużiv u żvilupp sostenibbli, f'konformità mal-Aġenda 2030 E. billi l-ksur tad-drittijiet tal-bniedem, il-ksur tad-dritt umanitarju internazzjonali u/jew tad-dritt internazzjonali dwar ir-rifuġjati, bħan-non-refoulement, il-pushbacks u l-attakki vjolenti kontra l-migranti, id-detenzjoni arbitrarja u indefinita f'kundizzjonijiet inumani, l-isfruttament, it-tortura u trattament ħażin ieħor inklużi l-istupru, l-għajbien u l-mewt, qed jiġu rrappurtati dejjem aktar globalment, inkluż fil-fruntieri esterni tal-UE; billi l-Istati Membri għandhom l-obbligu li jirrispettaw id-dritt tal-Unjoni, id-drittijiet tal-bniedem u d-dritt internazzjonali, id-dritt umanitarju u d-dritt dwar ir-rifuġjati; billi l-Kummissjoni għandha tiżgura li l-Istati Membri jissodisfaw l-obbligi umanitarji u tad-drittijiet tal-bniedem tagħhom, u għandha tniedi proċeduri ta' ksur f'każ li dawn tal-aħħar ma jiġux issodisfati; billi l-Kummissjoni għad trid taġixxi fuq każijiet ippruvati jew allegati ta' pushbacks; F. billi s-salvataġġ fuq il-baħar huwa obbligu legali skont id-dritt internazzjonali, b'mod partikolari f'konformità mal-Artikolu 98 tal-Konvenzjoni tan-Nazzjonijiet Uniti dwar il-Liġi tal-Baħar, li jirrikjedi li tingħata għajnuna lil kwalunkwe persuna f'diffikultà fuq il-baħar; billi t-tisħiħ tal-kapaċitajiet tal-ġestjoni tal-fruntieri u l-ġlieda kontra l-faċilitazzjoni ta' dħul klandestin u t-traffikar m'għandhomx jintużaw biex jiġu kriminalizzati l-migranti, u lanqas dawk li jgħinuhom; billi l-Kummissjoni stiednet lill-Istati Membri li għadhom ma għamlux dan biex jużaw l-Artikolu 1(2) tad-Direttiva 2002/90/KE (Direttiva dwar il-Faċilitazzjoni); G. billi l-komunikazzjoni tal-Kummissjoni dwar l-Approċċ Globali għall-Migrazzjoni u l-Mobilità (GAMM) tal-2011 tirreferi għal approċċ iċċentrat fuq il-migranti, fejn jingħad li d-drittijiet tal-bniedem jokkupaw post ċentrali, bil-għan li jissaħħaħ "ir-rispett għad-drittijiet fundamentali u d-drittijiet tal-bniedem tal-migranti fil-pajjiżi tas-sors, it-tranżitu u d-destinazzjoni"; H. billi l-komunikazzjoni tal-Kummissjoni tas-7 ta' Ġunju 2016 dwar it-twaqqif ta' Qafas ta' Sħubija ġdid ma' pajjiżi terzi skont l-Aġenda Ewropea dwar il-Migrazzjoni, li tibni fuq il-prinċipji tal-GAMM, tisħaq li l-kwistjonijiet tal-migrazzjoni huma fil-quċċata tal-prijoritajiet tar-relazzjonijiet esterni tal-UE; billi dan il-qafas jitlob kooperazzjoni intensifikata ma' pajjiżi terzi, b'mod partikolari dawk mill-viċinat Ewropew, permezz ta' "sħubiji" bil-għan li tiġi żgurata kooperazzjoni fil-ġestjoni tal-migrazzjoni, tiġi evitata b'mod effettiv il-migrazzjoni irregolari u jiġu riammessi l-migranti irregolari, inkluż b'inċentivi pożittivi u negattivi li jirriżultaw minn elementi politiċi differenti fil-kompetenza tal-UE, inklużi l-viċinat, l-għajnuna għall-iżvilupp, il-kummerċ, il-mobilità, l-enerġija, is-sigurtà u l-politiki diġitali, kollha użati bl-għan li jinkiseb l-istess objettiv; billi dawn is-"sħubijiet" kollha jeħtieġ li jkollhom bażi legali ċara; I. billi fil-komunikazzjoni tagħha tal-2016, il-Kummissjoni ddeskriviet tliet objettivi ewlenin għall-kooperazzjoni ma' pajjiżi terzi: li jiġu salvati l-ħajjiet fil-baħar Mediterran, li tiżdied ir-rata ta' ritorn lejn il-pajjiżi ta' oriġini u ta' tranżitu, u li l-migranti u r-rifuġjati jkunu jistgħu jibqgħu qrib id-dar u jevitaw li jagħmlu vjaġġi perikolużi; billi l-Komunikazzjoni tal-2016 issemmi l-indirizzar tal-migrazzjoni irregolari bħala prijorità għall-Unjoni u tintroduċi "l-approċċ ta' inqas għal inqas", fejn il-Kummissjoni tesprimi r-rieda tagħha li tuża l-għodod u l-istrumenti kollha tal-UE, bl-eċċezzjoni tal-għajnuna umanitarja, bħala inċentivi biex tinkiseb kooperazzjoni minn pajjiżi terzi dwar ir-riammissjoni u l-kontroll fil-fruntieri; J. billi l-ġlieda kontra l-faċilitazzjoni ta' immigrazzjoni illegali hija sfida komuni li tirrikjedi kooperazzjoni u koordinazzjoni ma' pajjiżi terzi; billi l-Pjan ta' Azzjoni l-ġdid tal-UE kontra l-faċilitazzjoni ta' immigrazzjoni illegali għandu l-għan li jippromwovi l-kooperazzjoni bejn l-UE u pajjiżi terzi permezz ta' sħubijiet immirati biex tiġi miġġielda l-faċilitazzjoni ta' immigrazzjoni illegali bħala parti minn sħubijiet usa' ma' pajjiżi terzi ewlenin; billi l-Europol għandha rwol ewlieni fil-ġlieda kontra l-faċilitazzjoni ta' immigrazzjoni illegali; K. billi l-kooperazzjoni ma' pajjiżi terzi hija essenzjali għall-prevenzjoni u l-ġlieda kontra t-traffikar tal-bnedmin; billi r-rotot migratorji jistgħu jiġu sfruttati min-networks tat-traffikar ta' bnedmin; billi t-traffikar tal-bnedmin għandu impatt sproporzjonat fuq in-nisa u l-bniet, li jikkostitwixxu l-maġġoranza assoluta tal-vittmi tat-traffikar u jsofru vjolenza u sfruttament tul ir-rotta migratorja tagħhom; billi l-miżuri meħuda kontra t-traffikar ta' bnedmin m'għandhomx jaffettwaw b'mod negattiv id-drittijiet tal-vittmi tat-traffikar, tal-migranti, tar-rifuġjati u tal-persuni li jinsabu fil-bżonn ta' protezzjoni internazzjonali; L. billi mill-2016 l-UE u xi Stati Membri individwali mmultiplikaw l-għadd ta' ftehimiet u arranġamenti informali ma' pajjiżi terzi, bil-għan li jsaħħu l-kapaċitajiet operazzjonali tagħhom fil-kontroll fil-fruntieri u l-ġestjoni tagħhom, u l-ġlieda kontra t-traffikar ta' bnedmin; billi dawn il-ftehimiet u l-arranġamenti jkopru wkoll ir-ritorn u r-riammissjoni effettivi ma' pajjiżi terzi, inklużi d-Dikjarazzjonijiet Konġunti dwar il-Migrazzjoni, il-Memoranda ta' Qbil, it-Toroq Konġunti 'l Quddiem, il-Proċeduri Operattivi Standard u l-Prattiki Tajbin kif ukoll il-ftehimiet ta' kooperazzjoni tal-pulizija; billi, b'mod simili għal ftehimiet formali ta' riammissjoni, tali arranġamenti informali jaffermaw l-impenji tal-istati li jieħdu lura liċ-ċittadini tagħhom (jew persuni oħrajn) u jistabbilixxu proċeduri biex iwettqu r-ritorni fil-prattika; billi mill-2016, l-UE kkonkludiet mill-inqas 11-il ftehim informali iżda ftehim ġdid wieħed biss ta' riammissjoni; billi ftehimiet informali bejn l-UE u pajjiżi terzi ma jipprovdux politika prevedibbli jew kwalunkwe qafas statutorju stabbli u koerenti dwar il-migrazzjoni irregolari; M. billi fil-komunikazzjoni tagħha dwar il-Patt Ġdid dwar il-Migrazzjoni u l-Ażil, il-Kummissjoni tenniet li d-dimensjonijiet interni u esterni tal-migrazzjoni huma marbuta b'mod inseparabbli, u li djalogi u sħubijiet dwar il-migrazzjoni komprensivi u bbilanċjati mfassla apposta mal-pajjiżi ta' oriġini u ta' tranżitu huma essenzjali sabiex jiġu indirizzati objettivi siewja għaż-żewġ naħat, bħall-ixpruni ewlenin tal-migrazzjoni, il-ġlieda kontra l-faċilitazzjoni ta' immigrazzjoni illegali, l-appoġġ għar-rifuġjati li jirrisjedu f'pajjiżi terzi u l-appoġġ għal migrazzjoni legali ġestita tajjeb; billi, kif iddikjarat fil-komunikazzjoni tal-Kummissjoni dwar il-Patt il-Ġdid, l-involviment fil-livell reġjonali u globali huwa fundamentali biex jikkomplementa tali djalogi u sħubijiet; billi l-komunikazzjoni enfasizzat, barra minn hekk, li fil-qafas ta' sħubijiet komprensivi ma' pajjiżi terzi, il-migrazzjoni għandha tkun inkorporata bħala kwistjoni ewlenija u tintrabat ma' politiki oħra, bħal dawk relatati mal-kooperazzjoni għall-iżvilupp, is-sigurtà, il-viżi, il-kummerċ, l-agrikoltura, l-investiment u l-impjiegi, l-enerġija, l-ambjent u t-tibdil fil-klima, u l-edukazzjoni; N. billi l-Pjan ta' Azzjoni tal-UE dwar id-Drittijiet tal-Bniedem u d-Demokrazija 2020-2024 jimpenja lill-UE u lill-Istati Membri tagħha biex issir "promozzjoni għall-protezzjoni speċifika li huma intitolati għaliha l-migranti, ir-rifuġjati, u l-persuni spostati internament kif ukoll dawk apolidi"; billi dan il-Pjan ta' Azzjoni jippromwovi "l-aċċess mhux diskriminatorju għas-servizzi soċjali, inklużi kura tas-saħħa u edukazzjoni (ukoll online) affordabbli u ta' kwalità, u [tinbena l-]kapaċità tal-prattikanti biex jirrispondu għall-ħtiġijiet speċifiċi (…) tal-migranti [u] tar-rifuġjati" u li "[jingħata] appoġġ lill-approċċ ibbażat fuq id-drittijiet tal-bniedem għall-governanza tal-migrazzjoni u [tissaħħaħ] il-kapaċità tal-Istati, is-soċjetà ċivili u s-sħab tan-NU biex jimplimentaw dan l-approċċ"; O. billi, skont il-Kummissarju Għoli tan-NU għar-Rifuġjati (UNHCR), in-nisa jirrappreżentaw madwar 48 % tal-popolazzjoni tar-rifuġjati fid-dinja, u proporzjon għoli ta' applikanti vulnerabbli għall-ażil; billi l-Pjan ta' Azzjoni tal-UE dwar il-Ġeneru III jimpenja lill-UE biex tiżgura li "d-drittijiet tal-bniedem tan-nisa u l-bniet migranti jiġu realizzati bis-sħiħ permezz ta' politiki, programmi u liġijiet dwar il-migrazzjoni sensittivi għall-ġeneru, u governanza tal-migrazzjoni sensittiva għall-ġeneru fil-livelli globali, reġjonali u nazzjonali msaħħa"; billi l-politiki tal-migrazzjoni reattivi għal kwistjonijiet ta' ġeneru jiżguraw ir-realizzazzjoni tad-drittijiet tan-nisa, tal-bniet u tal-persuni LGTBIQ+, u l-protezzjoni kontra l-vjolenza, il-fastidju, l-istupru u t-traffikar potenzjali; P. billi r-rapport tal-2015 tar-Rapporteur Speċjali preċedenti tan-NU dwar id-drittijiet tal-bniedem tal-migranti jinnota n-nuqqasijiet fl-approċċ tal-UE għall-migrazzjoni minħabba n-nuqqas ta' trasparenza u ċarezza tiegħu, u għall-istatus dgħajjef ta' ħafna mill-ftehimiet milħuqa f'dan il-qafas, li fil-fehma tiegħu ġeneralment għandhom nuqqas ta' miżuri ta' monitoraġġ u ta' obbligu ta' rendikont; billi r-Rapporteur Speċjali jikkonkludi wkoll li ftit hemm sinjali li s-sħubijiet għall-mobilità rriżultaw f'aktar drittijiet tal-bniedem jew benefiċċji għall-iżvilupp, filwaqt li l-enfasi ġenerali fuq is-sigurtà u n-nuqqas ta' koerenza tal-politiki fl-approċċ kollu kemm hu joħolqu riskju li kwalunkwe benefiċċju li jirriżulta mid-drittijiet tal-bniedem u minn proġetti tal-iżvilupp jista' jitħassar mill-effetti sekondarji ta' politiki aktar iffukati fuq is-sigurtà; Q. billi l-esperti tan-NU dwar id-drittijiet tal-bniedem u l-organizzazzjonijiet tas-soċjetà ċivili wissew li l-pandemija tal-COVID-19 qed ikollha effetti serji u sproporzjonati fuq il-migranti u l-familji tagħhom globalment; billi stiednu lill-Istati biex jipproteġu d-drittijiet tal-migranti u l-familji tagħhom, irrispettivament mill-istatus tal-migrazzjoni tagħhom; billi l-pandemija estendiet il-perjodu ta' eżami tal-applikazzjonijiet għall-ażil; R. billi r-rispett tal-libertà tal-moviment u tad-dritt għax-xogħol huwa essenzjali biex il-migranti jkunu jistgħu jsiru awtodipendenti u jgħin biex tiżdied l-integrazzjoni tagħhom; billi l-migrazzjoni intrareġjonali hija element importanti ta' dawn il-mudelli ekonomiċi transfruntiera; I. Il-qafas ta' politika dwar il-migrazzjoni u d-dimensjoni esterna tiegħu Jenfasizza li, flimkien mal-obbligu tagħhom ibbażat fuq it-Trattati li jirrispettaw il-valuri tar-rispett għad-dinjità tal-bniedem, l-istat tad-dritt u r-rispett għad-drittijiet tal-bniedem u d-dritt internazzjonali fir-relazzjonijiet esterni kollha tiegħu, l-UE u l-Istati Membri tagħha għandhom obbligi fir-rigward tad-drittijiet tal-bniedem fil-konfront ta' ċittadini ta' pajjiżi terzi meta jikkooperaw dwar il-migrazzjoni ma' pajjiżi terzi u atturi oħra mhux tal-UE; Jisħaq li dawn l-obbligi jirrikjedu mhux biss ir-rikonoxximent tal-applikabbiltà tal-istandards rilevanti, iżda wkoll operazzjonalizzazzjoni xierqa permezz ta' strumenti dettaljati u speċifiċi li jippermettu protezzjoni effettiva u salvagwardji fil-prattika kif ukoll permezz ta' approċċ ibbażat fuq id-drittijiet tal-bniedem għaċ-ċiklu kollu tal-politika dwar il-migrazzjoni, b'enfasi partikolari fuq in-nisa migranti u t-tfal mhux akkumpanjati; Jinsab imħasseb dwar l-għadd dejjem jikber ta' minorenni mhux akkumpanjati li jivvjaġġaw permezz ta' rotot ta' migrazzjoni irregolari u n-nuqqas ta' protezzjoni għalihom; jenfasizza b'mod partikolari n-nuqqas ta' monitoraġġ u rappurtar effettivi mill-aġenziji tal-UE u l-Istati Membri dwar il-protezzjoni tal-minorenni mhux akkumpanjati; jistieden lill-UE tiżgura li l-Istati Membri u l-pajjiżi terzi jirrappurtaw dwar il-mekkaniżmi applikati biex jipproteġu d-drittijiet tat-tfal skont il-Konvenzjoni tan-NU dwar id-Drittijiet tat-Tfal; Ifakkar li, f'konformità mal-Artikoli 3(5) u 21 TUE u l-Karta, l-UE u, meta japplikaw id-dritt tal-UE, l-Istati Membri jeħtiġilhom jiddefendu d-drittijiet tal-bniedem fl-azzjonijiet esterni u ekstraterritorjali tagħhom, fil-ftehimiet u fil-kooperazzjoni fl-oqsma tal-migrazzjoni, il-fruntieri u l-ażil, inkluż id-dritt għall-ħajja, il-libertà, id-dritt għall-ażil, inkluża l-valutazzjoni individwali tal-applikazzjonijiet għall-ażil b'garanziji xierqa f'konformità mad-dritt internazzjonali, id-dritt għad-dinjità tal-bniedem u s-sigurtà, il-protezzjoni kontra t-tkeċċija furzata, il-projbizzjoni tat-tortura u tat-trattament ħażin, l-iskjavitù u x-xogħol furzat, id-dritt għall-protezzjoni ta' data personali, il-protezzjoni f'każ ta' tneħħija, espulsjoni jew estradizzjoni, il-libertà tar-reliġjon, tat-twemmin, tal-ħsieb u tal-kuxjenza, u l-obbligu li jitqiesu l-ewwel l-interessi tat-tfal kif ukoll li jiġi adottat approċċ sensittiv għall-ġeneru; ifakkar, barra minn hekk, li jeħtiġilhom jiżguraw in-nondiskriminazzjoni u l-garanziji proċedurali bħad-dritt għal rimedju effettiv kif ukoll id-dritt għar-riunifikazzjoni tal-familja, u jipprevjenu s-separazzjoni tat-tfal mill-ġenituri jew mill-kustodji legali tagħhom; Josserva li l-Kummissjoni għadha ma evalwatx l-impatt tal-implimentazzjoni tal-oqfsa suċċessivi tagħha tal-politika dwar il-migrazzjoni, b'mod partikolari l-GAMM u l-Qafas ta' Sħubija l-ġdid, fuq id-drittijiet tal-bniedem taċ-ċittadini ta' pajjiżi terzi kif ukoll l-impatt fuq id-drittijiet tal-bniedem tal-kooperazzjoni tal-UE dwar il-migrazzjoni ma' pajjiżi terzi, inkluż l-impatt tal-appoġġ tal-UE għall-forzi tas-sigurtà u tal-fruntieri tal-pajjiżi sħab; jinsisti fuq il-ħtieġa li dan ir-rieżami jsir b'mod sistematiku u f'format komprensiv, inklużiv u pubbliku bil-għan li tiġi żgurata l-konformità sħiħa tad-drittijiet tal-bniedem mal-politika esterna tal-UE dwar il-migrazzjoni; Jinnota bi tħassib kbir in-nuqqas ta' mekkaniżmi operazzjonali, ta' rappurtar, monitoraġġ, evalwazzjoni u ta' obbligu ta' rendikont għall-każijiet individwali li jsegwu u jindirizzaw il-ksur potenzjali, kif ukoll in-nuqqas ta' rimedji ġudizzjarji effettivi għal persuni li d-drittijiet tagħhom allegatament jinkisru bħala konsegwenza tal-ftehimiet informali u l-kooperazzjoni finanzjarja tal-UE; Itenni li biex il-politika tal-Unjoni dwar il-migrazzjoni tiffunzjona tajjeb, l-UE jeħtiġilha żżid il-kooperazzjoni esterna tagħha mal-pajjiżi ta' oriġini u taħdem biex tiżgura r-riammissjoni sostenibbli u effettiva tal-persuni rimpatrijati; jistieden lill-UE tiżgura li l-ftehimiet ta' riammissjoni u l-ftehimiet għall-kooperazzjoni dwar il-ġestjoni tal-fruntieri jiġu konklużi biss ma' pajjiżi terzi li jimpenjaw ruħhom b'mod espliċitu li jirrispettaw id-drittijiet tal-bniedem, inkluż il-prinċipju ta' non-refoulement u d-drittijiet minquxa fil-Konvenzjoni tan-NU dwar ir-Rifuġjati; jistieden lill-UE tiżgura li din il-kooperazzjoni ma twassalx għal ksur ta' dawk id-drittijiet, u toffri mezzi operazzjonali biex tiżgura obbligu ta' rendikont effettiv f'każ ta' ksur; Jinnota li l-maġġoranza tat-18-il ftehim ta' riammissjoni uffiċjali tal-UE (EURAs) li ġew konklużi s'issa jinkludu r-riammissjoni ta' ċittadini ta' pajjiżi terzi lejn pajjiż ta' tranżitu; jissottolinja l-fatt li r-ritorni lejn il-pajjiżi ta' tranżitu jinvolvu r-riskju li potenzjalment jinkisru d-drittijiet tal-bniedem tal-persuni rimpatrijati; jappoġġa r-rakkomandazzjoni li saret fl-evalwazzjoni tal-Kummissjoni tal-EURAs fl-2011 li l-UE għandha dejjem l-ewwel tipprova terġa' ddaħħal persuni fil-pajjiż ta' oriġini tagħhom bħala kwistjoni ta' prinċipju, sa fejn iċ-ċirkostanzi jippermettulha; Jistieden lill-Kummissjoni tiżgura valutazzjonijiet tar-riskju trasparenti mwettqa minn korpi u esperti indipendenti tal-UE, bħall-Aġenzija tal-UE għad-Drittijiet Fundamentali, dwar l-impatt ta' kwalunkwe kooperazzjoni formali, informali jew finanzjarja tal-UE ma' pajjiżi terzi fuq id-drittijiet tal-migranti u r-rifuġjati, inklużi n-nisa, fuq id-difensuri lokali tad-drittijiet tal-bniedem u s-soċjetà ċivili li jaħdmu biex jiddefendu dawn id-drittijiet, u, sa fejn ikun possibbli, fuq l-impatt li tali kooperazzjoni jkollha fuq il-popolazzjoni usa' fil-pajjiż affettwat minnha f'termini ta' aċċess għad-drittijiet, il-kontribut għas-sigurtà tal-bniedem u l-paċi, u l-iżvilupp sostenibbli; jistieden lill-Kummissjoni tistabbilixxi linji gwida ta' implimentazzjoni għall-aġenziji tal-UE u l-Istati Membri qabel ma tidħol f'kooperazzjoni ma' pajjiżi terzi; jitlob, f'dan ir-rigward, li jkun hemm viġilanza partikolari fir-rigward ta' pajjiżi li qed jesperjenzaw kunflitti li għadhom għaddejjin jew iffriżati u li qed jiffaċċjaw riskji akbar ta' ksur tad-drittijiet tal-bniedem; jistieden lill-Kummissjoni tiżgura li kwalunkwe kooperazzjoni tal-UE ma' pajjiżi terzi tiġi formalizzata bis-sħiħ sabiex jiġi żgurat li l-ftehimiet ma' pajjiżi terzi jkunu jistgħu jiġu mmonitorjati b'mod effettiv; Jistieden lill-Kummissjoni tistabbilixxi mekkaniżmu ta' monitoraġġ indipendenti, trasparenti u effettiv abbażi tad-dritt internazzjonali, il-Karta u l-Għanijiet ta' Żvilupp Sostenibbli, li jinkludi rapporti perjodiċi dwar l-implimentazzjoni ta' ftehimiet formali, informali u finanzjarji ma' pajjiżi terzi li jista' potenzjalment ikollhom impatt fuq id-drittijiet tal-migranti u tar-rifuġjati u fuq il-ħidma tad-difensuri tad-drittijiet tal-bniedem u tas-soċjetà ċivili li jiddefendu dawn id-drittijiet f'pajjiżi terzi, bħal sħubijiet ta' migrazzjoni, ftehimiet ta' riammissjoni, u kooperazzjoni internazzjonali dwar il-ġestjoni u l-governanza tal-migrazzjoni, inkluż l-immirar dirett tal-isfidi marbuta mal-migrazzjoni u l-ispostament furzat; jisħaq li mekkaniżmu ta' monitoraġġ bħal dan għandu jkun parteċipattiv u pubbliku; jinsisti fuq il-ħtieġa li jiġu żgurati l-mezzi biex is-soċjetà ċivili u partijiet ikkonċernati oħra jkunu jistgħu jikkontribwixxu għat-tħaddim tal-mekkaniżmu; jisħaq li sistema bħal din għandha tikkontribwixxi għall-iżgurar tal-obbligu ta' rendikont għall-ksur tad-drittijiet tal-bniedem, inklużi pushbacks li jiksru l-prinċipju ta' non-refoulement; jistieden lill-Kummissjoni tistabbilixxi mekkaniżmu ta' segwitu li jinkorpora debitament ir-riżultati tal-evalwazzjoni u r-rakkomandazzjonijiet tal-esperti fil-ftehim, l-arranġament jew l-azzjoni rilevanti; jisħaq fuq il-ħtieġa li jiġu żgurati l-iskrutinju parlamentari u s-sorveljanza demokratika; Jistieden lill-UE tqis modi biex tiżgura l-aċċess għall-ġustizzja għal persuni affettwati minn miżuri li jimplimentaw il-kooperazzjoni bejnha u pajjiżi terzi dwar il-migrazzjoni, inkluż billi jitwaqqaf mekkaniżmu indipendenti u aċċessibbli tal-ilmenti; jitlob miżuri li jiżguraw li dawk li jistgħu jsofru minn ksur tad-drittijiet tal-bniedem ikunu jistgħu jaċċessaw rimedji legali effettivi u għalhekk ikunu jistgħu jiksbu rimedju jew kumpens; Jinnota li l-implimentazzjoni u l-finanzjament tal-politika tal-UE tal-migrazzjoni esterna huma assenjati lil Direttorati Ġenerali tal-Kummissjoni differenti u huma integrati fil-politiki tal-UE dwar il-migrazzjoni, l-ażil u l-iżvilupp u fil-politika barranija; jinnota bi tħassib li dan it-taħlit ta' responsabbiltajiet eżekuttivi ħoloq nuqqas ta' sorveljanza suffiċjenti u koerenti tal-attivitajiet tal-Kummissjoni li tippermetti lill-Parlament jeżerċita skrutinju demokratiku fuq il-politika tal-UE tal-migrazzjoni esterna; jinsisti fuq l-importanza li jiġu żgurati l-koerenza, is-sinerġiji u l-komplementarjetajiet sabiex jiġu evitati duplikazzjonijiet bejn l-għodod differenti; Jenfasizza l-implikazzjonijiet prattiċi għadd-drittijiet tal-bniedem li jirriżultaw min-numru dejjem jiżdied, u għalhekk min-natura ekstraġudizzjarja, ta' arranġamenti informali dwar ir-ritorn u r-riammissjoni, li jiġu konklużi, mingħajr l-iskrutinju demokratiku u s-sorveljanza parlamentari dovuti u li mhumiex soġġetti għal skrutinju ġudizzjarju; jinnota li d-drittijiet tal-applikanti għall-ażil huma intrinsikament dipendenti fuq il-possibbiltà ta' valutazzjoni tal-ksur tad-drittijiet tal-bniedem minn qorti; iħeġġeġ lill-Kummissjoni tifformula pjan u tieħu l-miżuri kollha meħtieġa biex tibda jew tiffinalizza n-negozjati, u għaldaqstant tiffirma ftehimiet ta' riammissjoni, tagħti prijorità lill-konklużjoni ta' ftehimiet formali ta' riammissjoni, biex b'hekk tiżgura rispett sħiħ għall-Artikolu 218(6) TFUE, u tiżgura li l-EURAs formali jeskludu ftehimiet informali; jemmen li l-Parlament jeħtieġlu jwettaq skrutinju tal-ftehimiet informali li jinkludu impenji dwar kwistjonijiet li jaqgħu fil-qafas tal-kompetenzi tiegħu, bħar-riammissjoni, u li l-Kummissjoni jeħtiġilha tkun lesta li tieħu azzjoni ulterjuri, inkluża s-sospensjoni, jekk ikun jidher li dawn il-ftehimiet informali jkunu inkompatibbli mat-Trattati; jistieden lill-Kummissjoni tistabbilixxi qafas ġenerali għall-monitoraġġ u l-evalwazzjoni effettivi tal-implimentazzjoni tal-ftehimiet kollha ta' riammissjoni preżenti u futuri tal-UE u li tinkludi fihom dispożizzjonijiet speċjali ta' monitoraġġ; Il-konformità mad-drittijiet tal-bniedem u l-atturi tal-UE li jimplimentaw il-politika tal-migrazzjoni esterna Jinnota r-rwol aktar prominenti tal-Frontex f'kooperazzjoni prattika u operazzjonali ma' pajjiżi terzi, inkluż dwar ir-ritorn u r-riammissjoni, il-ġlieda kontra t-traffikar ta' bnedmin, il-provvediment ta' taħriġ, assistenza operazzjonali u teknika lill-awtoritajiet ta' pajjiżi terzi għall-fini tal-ġestjoni tal-fruntieri u l-kontroll fil-fruntieri, it-twettiq ta' operazzjonijiet jew operazzjonijiet konġunti fil-fruntieri esterni tal-UE jew fit-territorji ta' pajjiżi terzi, u l-iskjerament ta' uffiċjali ta' kollegament u persunal operazzjonali f'pajjiżi terzi; jitlob li ssir valutazzjoni tal-ħtiġijiet tal-Aġenzija fuq bażi regolari biex jiġi żgurat il-funzjonament ottimali tagħha; jistieden lill-Kummissjoni tistabbilixxi mekkaniżmu ta' monitoraġġ indipendenti, trasparenti u effettiv dwar l-attivitajiet kollha mwettqa mill-Frontex, li jiżdied mal-mekkaniżmu intern tal-ilmenti li hemm diġà fis-seħħ; Jisħaq fuq l-importanza tal-ftehimiet dwar l-istatus għas-sigurtà tal-fruntieri esterni tal-UE kif ukoll għall-iżgurar ta' qafas legali għall-kooperazzjoni bejn il-Frontex u l-awtoritajiet tal-ġestjoni tal-fruntieri ta' pajjiżi terzi; ifakkar li ftehimiet dwar l-istatus ad hoc, li għandhom jiġu approvati mill-Parlament Ewropew, huma meħtieġa għall-iskjerament tat-timijiet tal-ġestjoni tal-fruntieri tal-Frontex f'pajjiż terz fejn il-membri tat-timijiet se jeżerċitaw setgħat eżekuttivi; jiddispjaċih dwar il-fatt li ż-żewġ ftehimiet dwar l-istatus konklużi sa issa ma jinkludux miżuri speċifiċi għall-operazzjonalizzazzjoni tad-drittijiet tal-bniedem bħala parti mill-ġestjoni tal-fruntieri, u ma jiżgurawx li l-appoġġ materjali u t-taħriġ lill-pajjiżi terzi ma jingħatawx lill-awturi tar-reati ta' ksur tad-drittijiet tal-bniedem; jiddispjaċih li dawn il-ftehimiet jonqsu wkoll milli jirregolaw b'mod ċar l-obbligu ta' rendikont għal ksur potenzjali tad-drittijiet tal-bniedem, u jitlob li kwalunkwe ftehim dwar l-istatus futur jinkludi miżuri bħal dawn; Jisħaq li r-Regolament (UE) 2019/1896 jirrikjedi li l-Frontex tiżgura rappurtar f'waqtu, konsistenti, trasparenti, komplut u preċiż lill-Parlament dwar l-attivitajiet tagħha relatati mal-kooperazzjoni ma' pajjiżi terzi u, b'mod partikolari, dawk relatati mal-assistenza teknika u operazzjonali fil-qasam tal-ġestjoni tal-fruntieri u r-ritorn f'pajjiżi terzi, l-iskjerament ta' uffiċjali ta' kollegament, u informazzjoni dettaljata dwar il-konformità mad-drittijiet fundamentali; jistieden lill-Frontex tinforma regolarment lis-Sottokumitat tal-Parlament għad-Drittijiet tal-Bniedem, lill-Kumitat għall-Affarijiet Barranin u lill-Kumitat għal-Libertajiet Ċivili, il-Ġustizzja u l-Intern dwar kwalunkwe attività li tinvolvi kooperazzjoni mal-awtoritajiet ta' pajjiżi terzi, u b'mod partikolari l-operazzjonalizzazzjoni tad-drittijiet tal-bniedem bħala parti minn attivitajiet bħal dawn; Jisħaq li r-Regolament (UE) 2019/1240 dwar il-ħolqien ta' network Ewropew bejn l-uffiċjali ta' komunikazzjoni dwar l-immigrazzjoni għandu jtejjeb aktar il-kapaċità tal-UE li tikkoordina, tikkoopera u tiskambja informazzjoni fost l-uffiċjali għall-komunikazzjoni dwar l-immigrazzjoni skjerati f'pajjiżi terzi, il-Kummissjoni u l-aġenziji tal-UE, sabiex twieġeb b'mod aktar effettiv għall-prijoritajiet tal-Unjoni fil-qasam tal-migrazzjoni; jenfasizza li wieħed mill-kompiti ċentrali tal-Bord ta' Tmexxija ta' dan in-network tal-UE huwa li jappoġġa l-iżvilupp tal-kapaċitajiet tal-uffiċjali għall-komunikazzjoni dwar l-immigrazzjoni, inkluż permezz tal-iżvilupp ta' linji gwida dwar l-implimentazzjoni tad-drittijiet tal-bniedem bħala parti mill-attivitajiet tagħhom; jistieden lill-Kummissjoni, permezz tal-Bord ta' Tmexxija, tfassal b'mod urġenti tali linji gwida bbażati fuq id-drittijiet tal-bniedem; Ifakkar li atturi oħra tal-UE li jimplimentaw il-politika tal-migrazzjoni esterna fil-kuntest pereżempju tal-missjonijiet navali tal-UE, huma marbuta wkoll bid-dritt internazzjonali applikabbli, u li t-trażmissjoni ta' informazzjoni lill-awtoritajiet ta' pajjiżi terzi li fl-aħħar mill-aħħar tirriżulta fir-ritorn illegali tal-migranti u r-rifuġjati lejn pajjiżi mhux sikuri tista' titqies bħala kompliċità fil-ksur tad-drittijiet tal-bniedem skont id-dritt internazzjonali; jisħaq li l-politika tal-migrazzjoni esterna tal-UE ma għandhiex tappoġġa interċezzjonijiet fuq il-baħar li jirritornaw persuni lejn portijiet mhux sikuri; Jirrakkomanda l-estensjoni tal-mandat, il-kompetenzi u l-baġit tal-Aġenzija għad-Drittijiet Fundamentali biex din tkun tista' timmonitorja b'mod effettiv id-dimensjoni esterna tal-politiki tal-UE dwar l-ażil u l-migrazzjoni, inkluż billi toħroġ twissijiet lill-awtoritajiet rilevanti f'każijiet ta' nuqqasijiet tad-drittijiet tal-bniedem; jistieden lill-Aġenzija għad-Drittijiet Fundamentali tiżviluppa għodod u linji gwida rilevanti; Jinnota bi tħassib kbir li mhuwiex possibbli li tiġi ddeterminata l-identità tal-maġġoranza tal-persuni li jmutu meta jkunu qed jippruvaw jaqsmu l-Mediterran; iqis li huwa neċessarju li jiġi stabbilit approċċ Ewropew ikkoordinat sabiex jiġu żgurati proċessi ta' identifikazzjoni fil-pront u effettivi, u biex tiġi stabbilita bażi tad-data ta' dawk li mietu fi triqthom lejn l-UE kif ukoll tal-oġġetti personali tagħhom sabiex il-familji u l-qraba tagħhom jirċievu l-informazzjoni meħtieġa u l-identifikazzjoni tal-katavri tkun aktar faċli; jistaqsi lill-UE u lill-Istati Membri tagħha jikkoordinaw aħjar u jtejbu l-azzjoni Ewropea sabiex jiżguraw operazzjonijiet ta' tiftix u salvataġġ adegwati u effettivi; Kooperazzjoni tal-UE ma' pajjiżi terzi u għajnuna finanzjarja għalihom fil-qasam tal-migrazzjoni Jinnota ż-żieda fl-użu mill-2016 ta' kundizzjonalità msaħħa bejn il-kooperazzjoni għall-iżvilupp u l-ġestjoni tal-migrazzjoni, inkluż ir-ritorn u r-riammissjoni; jissottolinja li l-kooperazzjoni u l-assistenza għall-iżvilupp tal-UE jridu jkunu allinjati mal-għanijiet ta' żvilupp sostenibbli, inkluż fil-kuntest ta' azzjonijiet relatati mal-ġeneru; jisħaq f'dan ir-rigward fuq id-definizzjoni tal-Kumitat ta' Għajnuna għall-Iżvilupp tal-OECD dwar l-għajnuna uffiċjali għall-iżvilupp u l-Prinċipji tal-OECD dwar l-Effettività tal-Għajnuna għall-Iżvilupp; itenni li skont l-Artikoli 21 tat-TUE u 208 tat-TFUE, l-objettiv primarju tal-politika ta' kooperazzjoni għall-iżvilupp tal-Unjoni huwa t-tnaqqis u, fuq terminu twil, il-qerda tal-faqar, l-indirizzar tal-inugwaljanza u l-esklużjoni, il-promozzjoni tal-governanza demokratika u d-drittijiet tal-bniedem, u t-tisħiħ tal-iżvilupp sostenibbli u inklużiv; jissottolinja li tali azzjoni, flimkien mal-iżvilupp ta' istituzzjonijiet stabbli, huma kruċjali biex jiġu indirizzati l-kawżi fundamentali tal-migrazzjoni; jistieden għalhekk lill-Kummissjoni tiżgura li l-politiki dwar il-kooperazzjoni għall-iżvilupp, inkluż l-għajnuna għall-iżvilupp jew l-isħubiji bilaterali jew multilaterali, ma jmorrux kontra l-prinċipji minquxa fl-Artikolu 208 tat-TFUE; Jitlob biex l-approċċ għall-assistenza umanitarja jkun ibbażat fuq il-ħtiġijiet, u jirrispetta l-prinċipji umanitarji, id-dritt internazzjonali dwar id-drittijiet tal-bniedem u d-dritt internazzjonali dwar ir-rifuġjati; jisħaq, barra minn hekk, li l-fatt li l-għajnuna umanitarja u l-għajnuna ta' emerġenza jkunu kundizzjonali fuq il-kooperazzjoni mal-UE rigward il-migrazzjoni, mhuwiex kompatibbli mal-prinċipji umanitarji; Jinnota n-nuqqas ta' disponibbiltà ta' ħarsa ġenerali kompleta u pubblika tal-finanzjament mill-UE lil pajjiżi terzi biex tiġi ffaċilitata l-kooperazzjoni dwar kwistjonijiet ta' migrazzjoni; jistieden lill-Kummissjoni tiżgura trasparenza sħiħa, inkluż billi tistabbilixxi ħarsa ġenerali ċara tal-istrumenti kollha fil-qafas tal-baġit tal-UE użati biex jiffinanzjaw il-kooperazzjoni ma' pajjiżi terzi fil-qasam tal-ġestjoni tal-migrazzjoni, inkluż l-informazzjoni dwar l-ammont, l-għan u s-sors tal-finanzjament kif ukoll informazzjoni dettaljata dwar kwalunkwe miżura potenzjali oħra ta' appoġġ ipprovduta minn aġenziji tal-UE bħall-Frontex, sabiex jiġi żgurat li l-Parlament ikun jista' jwettaq b'mod effettiv ir-rwol istituzzjonali tiegħu ta' skrutinju tal-implimentazzjoni tal-baġit tal-UE; Jenfasizza l-objettiv tal-istrumenti finanzjarji Ewropej li jappoġġaw pajjiżi terzi fl-iżvilupp tal-qafas istituzzjonali meħtieġ u l-kapaċitajiet għall-ġestjoni tal-migrazzjoni fl-aspetti kollha tagħha filwaqt li jiġu allinjati mal-istandards Ewropej u internazzjonali; jisħaq fuq l-importanza li jiġi allokat sehem sostanzjali tal-finanzjament futur tal-UE għall-migrazzjoni lis-soċjetà ċivili, gruppi mhux governattivi u bbażati fil-komunità u organizzazzjonijiet governattivi, intergovernattivi, reġjonali u lokali attivi f'pajjiżi terzi fil-provvediment ta' assistenza, il-protezzjoni u l-monitoraġġ tad-drittijiet tal-migranti, l-appoġġ għall-persuni spostati u l-komunitajiet ospitanti tagħhom; jisħaq fuq l-importanza li jiġi żgurat li proporzjon sinifikanti tal-finanzjament tal-UE jiġi allokat għat-titjib tad-drittijiet tal-bniedem, il-protezzjoni internazzjonali, u l-prospetti futuri tar-rifuġjati; jitlob appoġġ finanzjarju tal-UE biex jinħolqu soluzzjonijiet sostenibbli li jindirizzaw l-isfidi lokali u reġjonali, b'mod partikolari dawk il-proċessi demokratiċi relatati u l-istat tad-dritt, l-iżvilupp soċjoekonomiku, il-kura tas-saħħa, l-edukazzjoni, il-kawżi ewlenin tal-faqar, l-impjieg taż-żgħażagħ fil-pajjiżi ta' oriġini, l-esklużjoni soċjali, l-ugwaljanza bejn il-ġeneri, it-tibdil fil-klima, il-kunflitti, l-aċċess għas-servizzi, u l-promozzjoni tad-drittijiet tar-rifuġjati u t-tisħiħ tal-awtodipendenza; Jistieden lill-Kummissjoni tirrapporta regolarment u pubblikament lill-Parlament dwar il-finanzjament ta' programmi ta' kooperazzjoni relatati mal-migrazzjoni f'pajjiżi terzi u l-impatt tagħhom fuq id-drittijiet tal-bniedem u dwar il-modi kif dan il-finanzjament intuża mill-pajjiżi sħab, inkluż lill-grupp ta' ħidma dwar strumenti ta' finanzjament esterni tal-Kumitat għall-Affarijiet Barranin; jiddeplora l-fatt li l-Parlament mhuwiex involut fl-iskrutinju tal-fondi ta' emerġenza, inklużi l-Fondi Fiduċjarji tal-UE (EUTF); jitlob li l-Parlament jingħata rwol aktar prominenti fil-monitoraġġ tal-impatt tal-użu tal-kontribuzzjonijiet finanzjarji tal-UE fuq id-drittijiet tal-bniedem fil-pajjiżi terzi kkonċernati; Jemmen li l-Parlament jeħtieġlu jagħmel użu sħiħ mis-setgħat tiegħu ta' implimentazzjoni, skrutinju u kontroll baġitarju, kif ukoll tal-proċeduri tal-awditjar tal-Qorti Ewropea tal-Awdituri, għall-fondi tal-iżvilupp, il-fondi fiduċjarji, il-faċilitajiet u strumenti oħra ta' finanzjament użati biex jintlaħqu l-għanijiet tal-politika tal-UE relatati mal-migrazzjoni, u jiżgura li d-deċiżjonijiet ta' finanzjament tal-UE u l-allokazzjonijiet relatati jikkonformaw mal-prinċipji ta' legalità u ġestjoni finanzjarja tajba tal-Unjoni, f'konformità mar-Regolament Finanzjarju tal-UE; Jisħaq li l-approċċ ibbażat fuq id-drittijiet tal-bniedem huwa applikabbli għall-pilastri kollha tal-NDICI, inkluż ir-rispons għall-kriżijiet fil-pilastru tar-rispons rapidu; jisħaq għal darb'oħra li l-infiq relatat mal-migrazzjoni fl-NDICI għandu jkun ta' 10 % b'mod indikattiv, u li l-attivitajiet relatati mal-migrazzjoni taħt l-NDICI għandhom jikkonċentraw fuq l-indirizzar tal-kawżi fundamentali tal-migrazzjoni irregolari u l-ispostament furzat, u fuq l-appoġġ għal aktar involviment għall-faċilitazzjoni ta' migrazzjoni sikura, ordnata, regolari u responsabbli, kif ukoll fuq l-implimentazzjoni ta' politiki u governanza ppjanati u ġestiti tajjeb dwar il-migrazzjoni; jenfasizza li l-NDICI huwa strument estern u għandu jkun hemm demarkazzjoni ċara bejn il-politiki, l-istrumenti u l-fondi interni u esterni tal-UE dwar il-migrazzjoni; jissottolinja li l-ftehim finali dwar l-attivitajiet relatati mal-migrazzjoni fl-NDICI għandu jkun ikkoordinat orizzontalment mal-fondi interni tal-UE kif ukoll mal-Istrument għall-Assistenza ta' Qabel l-Adeżjoni (IPA) biex jiġu evitati d-duplikazzjonijiet; jinnota li l-azzjonijiet relatati mal-migrazzjoni f'sitwazzjonijiet ta' kriżi permezz tal-pilastru tal-azzjonijiet ta' rispons rapidu għandhom jindirizzaw, b'mod partikolari, il-ħtiġijiet relatati maċ-ċaqliq sfurzat, inkluż l-appoġġ għall-komunitajiet ospitanti, f'konformità mad-dritt u l-prinċipji umanitarji internazzjonali; jinsisti, f'dan ir-rigward, dwar il-ħtieġa li jiġi żgurat li l-Qafas Finanzjarju Pluriennali 2021-2027 ikun akkumpanjat minn qafas b'saħħtu tad-drittijiet tal-bniedem għall-identifikazzjoni, l-implimentazzjoni u l-monitoraġġ ta' programmi futuri ta' kooperazzjoni dwar il-migrazzjoni, sabiex l-iżborżament tal-finanzjament tal-UE jkun marbut mal-obbligi tad-drittijiet tal-bniedem; Il-politika esterna tal-UE dwar id-drittijiet tal-bniedem u l-objettivi tal-migrazzjoni Ifakkar fl-impenn tal-UE u tal-Istati Membri tagħha fil-qafas tal-Patt Globali dwar ir-Rifuġjati li jikkondividu r-responsabbiltà għall-protezzjoni effettiva u komprensiva tar-rifuġjati u li jtaffu l-pressjoni fuq il-pajjiżi ospitanti; jisħaq f'dan ir-rigward li l-UE u l-Istati Membri tagħha għandhom iżidu l-wegħdiet ta' risistemazzjoni, filwaqt li jiżguraw li r-risistemazzjoni ma ssirx kondizzjonali fuq il-kooperazzjoni tal-pajjiż ta' tranżitu fir-rigward ta' riammissjoni jew kontroll fil-fruntieri, u għandhom iżidu rotot sikuri u legali u jipprevjenu r-ritorn furzat tar-rifuġjati mill-pajjiżi ospitanti; jistieden lill-UE u lill-Istati Membri tagħha jikkontribwixxu għal finanzjament aktar strutturali u sostanzjali tal-komunitajiet u tal-pajjiżi li jospitaw il-biċċa l-kbira tar-rifuġjati; itenni l-importanza li jiġu implimentati bis-sħiħ it-23 objettiv tal-Patt Globali għal Migrazzjoni Sikura, Ordnata u Regolari; jemmen li l-Parlament jeħtieġlu jwettaq skrutinju xieraq tal-implimentazzjoni taż-żewġ Patti mill-UE; Jitlob lill-UE u lill-Istati Membri tagħha biex isegwu politika dwar il-migrazzjoni li tirrifletti b'mod sħiħ id-drittijiet tal-bniedem tal-migranti u tar-rifuġjati kif minqux fil-liġijiet internazzjonali, reġjonali u nazzjonali; jistieden lis-SEAE, lill-Kummissjoni u lill-Istati Membri jimpenjaw ruħhom ma' pajjiżi terzi fir-rigward ta' drittijiet tal-migranti bħala dimensjoni integrali tal-politika tal-UE dwar id-drittijiet tal-bniedem; jinsisti li r-rabta bejn id-drittijiet tal-bniedem u l-migrazzjoni għandha tkun koperta b'mod adegwat fil-qafas tad-djalogi bilaterali tal-UE dwar id-drittijiet tal-bniedem mal-pajjiżi rilevanti; jistieden lid-Delegazzjonijiet tal-UE f'dawk il-pajjiżi biex jimmonitorjaw mill-qrib id-drittijiet tal-migranti, b'mod partikolari fil-pajjiżi ta' tranżitu, kif ukoll id-drittijiet tar-rifuġjati u tal-persuni spostati f'pajjiżhom; jenfasizza l-ħtieġa urġenti li jinħolqu u jissaħħu l-migrazzjoni sikura u legali u r-rotot ta' protezzjoni sabiex jiġu garantiti d-drittijiet tal-bniedem u jiġi evitat it-telf ta' ħajjiet; jinsisti dwar il-ħtieġa ta' impenn proattiv tal-UE f'pajjiżi fejn id-difensuri tad-drittijiet tal-bniedem u l-organizzazzjonijiet tas-soċjetà ċivili u bbażati fil-komunità, inklużi dawk li qed jipproteġu ħajjet il-migranti u ħajjet l-applikani għall-ażil huma f'riskju, huma mhedda jew qed jiġu kriminalizzati għax-xogħol leġittimu tagħhom; Jitlob lill-UE twettaq kampanja globali biex tappoġġa r-ratifika universali tal-Konvenzjoni ta' Ġinevra dwar l-Istatus tar-Rifuġjati u l-protokoll tal-1967 tagħha; iħeġġeġ lill-Istati Membri biex imexxu bl-eżempju billi jikkonformaw mal-Konvenzjoni tan-NU dwar id-Drittijiet tal-Ħaddiema Migranti, għax hija waħda mill-konvenzjonijiet ewlenin tan-NU dwar id-drittijiet tal-bniedem; Jemmen li l-UE jeħtiġilha tassumi rwol ewlieni fl-appoġġ tal-iżviluppi politiċi u normattivi fir-rigward tad-drittijiet tal-migranti f'fora multilaterali; jenfasizza r-rwol ewlieni li għandhom l-organizzazzjonijiet internazzjonali, il-korpi reġjonali u l-NGOs, bħall-Kumitat Internazzjonali tas-Salib l-Aħmar, il-Kummissarju Għoli tan-NU għar-Rifuġjati (UNHCR) u l-Aġenzija ta' Fondi u tax-Xogħol tan-NU għar-Rifuġjati tal-Palestina fil-Lvant Qarib (UNRWA), kif ukoll l-OHCHR u r-Rapporteur Speċjali tan-NU dwar id-drittijiet tal-bniedem tal-migranti; jistieden lill-Kummissjoni u lill-Istati Membri jżidu l-appoġġ finanzjarju u politiku għal dawn l-organizzazzjonijiet u entitajiet; Jitlob lill-UE tinkludi d-dijaspori, il-komunitajiet affettwati, l-organizzazzjonijiet immexxija mir-rifuġjati u mill-migranti, b'mod partikolari dawk immexxija min-nisa u r-rappreżentanti tas-soċjetà ċivili fit-tfassil, l-implimentazzjoni u l-evalwazzjoni tal-proġetti mwettqa f'pajjiżi terzi; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni.
Extracted from TA-9-2021-0242_MT.docx